prof. Dr. István Dobos, DSc., Filozofická fakulta, Univerzita v Debrecíne

**Oponentský posudok pre vymenovanie uchádzača  
 Dr. habil. PaedDr. Kristiána Benyovszkého, PhD.  
za profesora v odbore cudzie jazyky a kultúry**

Uchádzač je vo svojom vednom odbore známym a na základe individuálneho výkonu uznávaným odborníkom. Jeho vedeckú dráhu sledujem skoro od začiatkov. Keďže sa zaoberám predovšetkým s maďarskou literatúrou 20. storočia, na mnohých spoločných konferenciách som mal možnosť presvedčiť sa o jeho teoreticko-metodologickej pripravenosti, širokej rozhľadenosti v odbornej literatúre, o cudzojazyčných kompetenciách a o vyrovnanom pohľade bez výstredností. Viackrát som sa zúčastnil na obhajobách dizertačných prác vedených uchádzačom, kde som získal priame skúsenosti o jeho vedecko-pedagogickej odhodlanosti, poctivej, dôkladnej a úspešnej práci na poli rozvíjania talentu študentov a v nie poslednom rade o jeho výborných vedecko-organizačných schopnostiach.

Dr. Kristián Benyovszky disponuje viacerými novými výsledkami v oblasti výučby a vedy. Celkový počet jeho publikačných výstupov je 315. Vedecká činnosť Dr. Kristiána Benyovszkého sa vzhľadom na impozantnú kvantitu a vysokú kvalitu jeho publikácií (štúdie, vlastné monografie, redakcie), konferenčných výstupov a projektovej činnosti považuje za výnimočný. Zapojil sa do mnohých medzinárodne významných výskumných projektov. Z vedecko-odborného hľadiska je jeho doterajšia tvorba, čo sa týka výberu tém, aplikovaných teoretických rámcov, interpretačného štýlu a terminológie koherentná a svojrázna. Dr. Kristián Benyovszky vykonáva vedecko-výskumnú činnosť na rovnomerne vysokej úrovni, vďaka čomu prispel k rozvoji, k odkrytiu a interpretácii viacerých oblastí.

Za jeden z hlavných výstupov jeho doterajšej vedeckej činnosti možno považovať knižnú verziu dizertačnej práce *Odkrytie štylistického znaku*, ktorá skúma kontexty výrazovej teórie Františka Mika. Na základe výskumov Dr. Kristiána Benyovszkého je zrejmé, že filológ František Miko bol fundujúcou osobnosťou, teoretikom so sklonom k systematizácii a metodike. Uchádzač sa zrejme inšpiroval týmto geniálnym interpretátorom, svedčí o tom jeho zvláštny cit pre významové a štylistické detaily. Knižná podoba dizertačnej práce je doteraz jediné monografické spracovanie témy v slovenskom jazyku. Vedecký význam výskumov Dr. Kristiána Benyovszkého naznačuje fakt, že habilitoval na Univerzite v Pécsi a odovzdané monografie (*Kriptománia*, *Bevezetés a krimi olvasásába*), ako aj publikovaná verzia habilitačnej prednášky (*A város szemiotikája az irodalomban*) sa odvtedy vo forme odbornej literatúry stali súčasťou systému univerzitného vzdelávania. Prínosom jeho teoretického záujmu možno spomenúť ním zostavený výber štúdií Jana Mukařovského *Szemiológia és esztétika* (Bratislava, Kalligram, 2007). Publikácia hodná samostatnej knižnej práce vyšla zasväteným predslovom, uchádzač ku každej štúdii napísal samostatný komentár, pričom spracoval najnovšie výsledky odbornej literatúry o predmete. Dr. Kristián Benyovszky sa aj naďalej zaoberá vzťahom semiotiky a literárnej vedy, v súčasnosti ako riešiteľ projektu Ústavu svetovej literatúry Slovenskej akadémie vied. Na poli výskumu kriminálnej literatúry dosiahol tiež významné výsledky (*A jelek szerint*, *Bevezetés a krimi* *olvasásába*, *Morgue utcától a Baker Streetig – és tovább*), a to vďaka svojmu individuálnemu prístupu, ktorého dištinktívnym znakom je zdôraznenie komparatistického (stredoeurópskeho) a intermediálneho (film, komiks, ilustrácia) rozmeru. O jeho knihách vyšlo mnoho recenzií, svoje vedecké výsledky prezentoval na medzinárodných konferenciách, jeho vplyv na vedu potvrdzuje aj vysoký počet citácií a ohlasov na jeho práce.

Pedagogickú činnosť Dr. Kristiána Benyovszkého možno vzhľadom na počet odučených hodín a konzultovaných záverečných a dizertačných prác označiť za význačný. Z najdôležitejších vyučovaných predmetov spomeniem nasledovné: *Úvod do literárnej vedy, Teória literatúry, Teória literárnych žánrov, Žánre populárnej literatúry, Literatúra a iné umenia, Metodológia interpretácie umeleckého textu, Svetová literatúra, Dejiny maďarskej literatúry 20. storočia I. II., Metodológia literárnej vedy, Štylistika umeleckého prekladu, Preklad umeleckého textu, Aktuálne otázky literárnej vedy, Literatúra a vizuálna kultúra*. Významná je jeho činnosť v rámci doktorandského štúdia. Má 5 skončených doktorandov a 1 je pred obhajobou dizertačnej práce. Dosiahol významné výsledky na poli inovácie študijných programov. Svedčia o tom jeho učebnice a zavedené predmety na bakalárskom, magisterskom a doktorandskom stupni štúdia počas posledných desiatich rokov (*Štylistika umeleckého prekladu, Úvod do literárnej vedy*, *Literatúra a iné umenia* a i.). Inauguračný spis podáva podrobný prehľad o mnohostrannej pedagogickej činnosti uchádzača a podrobne prezentuje jeho dosiahnuté znamenité výsledky. Je presne zdokumentovaný počet vedených bakalárskych (29) a magisterských prác (27), vedených a oponovaných dizertačných prác, členstvo v komisiách štátnych skúšok a garantovanie a spolugarantovanie študijných programov. Uznanie výsledkov Dr. Kristiána Benyovszkého signalizuje aj fakt, že v roku 2017 na celoštátnom kole ŠVOUČ MR v Pécsi bol predsedom sekcie populárnej kultúry. Treba vyzdvihnúť zavedenie predmetu *Žánre populárnej literatúry*, pretože pred tým nefiguroval v ponuke taký predmet, ktorý by sa zaoberal popkultúrou. V tejto súvislosti treba spomenúť, že Dr. Kristián Benyovszky viedol niekoľko záverečných prác s touto tematikou, nejeden z jeho študentov sa dostal aj do celoštátneho kola ŠVOUČ MR. Ako dobrý dôkaz dôslednej a permanentnej študijno-inovatívnej činnosti Dr. Kristiána Benyovszkého treba spomenúť čerstvo publikovanú vysokoškolskú učebnicu (*Megközelítési szempontok a populáris irodalom és kultúra tanulmányozásához*, 2019).

Záverečné hodnotenie: vedecká, publikačná a pedagogická činnosť Dr. Kristiána Benyovszkého v každom ohľade spĺňa podmienky úspešnej inaugurácie, a preto mu vrelo odporúčam udeliť titul profesor v študijnom odbore 2.1.32 Cudzie jazyky a kultúry.

Budapešť, 13. augusta 2019. prof. Dr. István Dobos, DSc.